Diari Oficial de la Generalitat Valenciana


Sumari del DOGV 2898, del 27-12-1996 (1996/840425)

RESOLUCIÓ de 27 de novembre de 1996, de la Direcció General del Secretariat del Govern de la Conselleria de Presidència de la Generalitat Valenciana, per la qual es disposa la publicació del Conveni pel qual s'encomana a la Comunitat Autònoma Valenciana la gestió d'actuacions d'intervenció i regulació de mercats.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2898

Data del DOGV
:   27-12-1996

Secció del DOGV
:   ALTRES DISPOSICIONS

Número del document
:   1996/840425


Data del document
:   27-11-1996

Organisme emissor
:   Conselleria d'Agricultura i Medi Ambient

Tipus de document
:   Resolució

RESOLUCIÓ de 27 de novembre de 1996, de la Direcció General del Secretariat del Govern de la Conselleria de Presidència de la Generalitat Valenciana, per la qual es disposa la publicació del Conveni pel qual s'encomana a la Comunitat Autònoma Valenciana la gestió d'actuacions d'intervenció i regulació de mercats.  
Subscrit, després de la tramitació prèvia reglamentària, entre la Comunitat Autònoma Valenciana i el Ministeri d'Agricultura, Pesca i Alimentació, el dia 15 d'octubre de 1996, un Conveni pel qual s'encomana a la Comunitat Autònoma Valenciana la gestió d'actuacions d'intervenció i regulació de mercats i, en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0668/96, i que figura com a annex d'aquesta resolució.  
València, 27 de novembre de 1996.- La directora general del Secretariat del Govern: Catalina Escuín Palop.  
Conveni pel qual s'encomana a la Comunitat Autònoma Valenciana la gestió d'actuacions d'intervenció i regulació de mercats.  
Madrid, 15 d'octubre de 1996.  
Reunits:  
D'una part, la Sra. Loyola de Palacio del Valle-Lersundi, ministra d'Agricultura, Pesca i Alimentació, en virtut del Reial Decret 762/1996, de 5 de maig, per delegació del Govern de la nació.  
De l'altra, la Sra. Maria Àngels Ramón-Llin i Martínez, consellera d'Agricultura i Medi Ambient, facultada per a la signatura per mitjà de l'acord del Govern Valencià, de data 2 d'octubre de 1996.  
Es reconeixen recíprocament la competència per a atorgar aquest conveni i amb aquesta finalitat acorden les següents  
Clàusules:  
Primera  
De conformitat amb allò que s'estableix en l'article 15 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, el Ministeri d'Agricultura, Pesca i Alimentació, en el marc de la normativa comunitària europea i de la nacional que la completa, encomana a la Comunitat Autònoma Valenciana, en la forma i les condicions que s'estableixen a continuació, la gestió de les actuacions següents:  
1. Intervenció d'oli d'oliva  
2. Intervenció de cereals  
3. Intervenció d'arròs  
4. Intervenció de llet en pols  
5. Intervenció de mantega  
6. Intervenció de carn de boví  
7. Intervenció de fruites i hortalisses fresques  
8. Intervenció de fruites i hortalisses transformades  
9. Intervencions en forma d'emmagatzematge privat de tots els productes sotmesos a aquest règim  
10. Gestió de manteniment del Registre Especial de Drets al Suplement del Blat Dur  
11. Ajuda a la mantega i la nata per a la rebosteria  
12. Operacions de distribució gratuïta  
13. Control de la taxa làctia  
14. Control per teledetecció  
Segona  
La Comunitat Autònoma desenvoluparà aquesta comanda de gestió a través de l'organisme pagador a què es refereix la lletra b) de l'apartat 1 de l'article 4 del Reglament (CEE) 729/1970, autoritzat per al pagament de les despeses previstes en l'article 3 d'aquest reglament.  
Les gestions que la Comunitat Autònoma Valenciana realitze respecte de cada tipus d'operació encomanada es duran a terme d'acord amb les instruccions rebudes de l'organisme de coordinació designat pel Ministeri d'Agricultura, Pesca i Alimentació, que establirà, per a cada tipus d'operació, les condicions i la forma d'actuació que siguen procedents.  
La Comunitat Autònoma Valenciana remetrà a l'organisme de coordinació a què es refereix la lletra b) de l'apartat 1 de l'article 4 del Reglament (CEE) 729/1970 les normes internes dictades per ella per a la gestió de les actuacions encomanades, com també tota la informació que se li sol·licite, en el temps i la i forma que s'assenyale en relació amb la comanda de gestió.  
La Comunitat Autònoma Valenciana realitzarà els controls d'utilització i destinació a què es refereixen els reglaments (CEE) 3.002/1992 i 3.566/1992, i estendrà els documents acreditatius oportuns a fi que l'organisme de coordinació puga certificar-ne el resultat davant els estats membres.  
Les unitats que realitzaran els controls a posteriori en el territori de València les designarà la Comunitat Autònoma.  
Els controls a posteriori derivats d'actuacions realitzades amb anterioritat a la comanda de gestió els efectuaran funcionaris de l'organisme de coordinació o l'organisme pagador, seguint les instruccions de l'organisme de coordinació, sense perjudici de les competències atribuïdes a la Intervenció General de l'Administració de l'Estat. Posat cas que els controls els realitze l'organisme de coordinació, els funcionaris d'aquest estaran acompanyats per funcionaris de la Comunitat Autònoma.  
Tercera  
La gestió de les actuacions encomanades es realitzarà de la manera següent:  
a) Compres i emmagatzematge  
L'aplicació de la normativa comunitària es farà mitjançant les normes que, per a desplegar-la, establisca l'organisme de coordinació, oïda la Comunitat Autònoma.  
Correspon a la Comunitat Autònoma Valenciana:  
- La recepció d'ofertes i fiances, si escau, en el cas de compres sense licitació, i en les compres amb licitació o contingent quan reglamentàriament siga procedent.  
- L'acceptació d'ofertes en els casos en què no hi haja contingent establert.  
- La comunicació a l'organisme de coordinació de les ofertes rebudes.  
- La recepció i classificació, en tots els casos, amb els controls previs oportuns, fins i tot d'altres comunitats autònomes, de la mercaderia les ofertes de la qual hagen estat acceptades, amb l'acceptació o el rebuig de la partida d'acord amb les seues característiques i donant-li eixida a aquesta en cas de rebuig.  
En el cas de l'oli d'oliva, les normes específiques podran determinar que siga un laboratori únic en l'àmbit nacional, oïda la Comunitat Autònoma Valenciana, qui realitze algunes determinacions i classifique el producte. El FEGA podrà realitzar, així mateix, les determinacions posteriors que calguen per a la reclassificació de productes i establir les concentracions necessàries per a la formació de lots homogenis.  
- Efectuar els pagaments corresponents, com també rebre els ingressos en cas de rebuig de partides.  
- Tornar les fiances presentades quan estiguen depositades en la Comunitat Autònoma.  
- Portar la comptabilitat dels productes emmagatzemats, vigilar-ne l'estat de conservació i prendre les mesures necessàries per a la correcta conservació d'aquests.  
Vendes  
En el cas de venda de productes adquirits en règim d'intervenció, l'aplicació de la normativa comunitària s'efectuarà també, com en el cas de les compres i l'emmagatzematge, d'acord amb les normes que, a fi de desplegar-la, establisca l'organisme de coordinació, oïda la Comunitat Autònoma.  
Correspon a la Comunitat Autònoma Valenciana:  
- La recepció d'ofertes i fiances, si escau, en cas de vendes sense licitació, i en les vendes amb licitació quan reglamentàriament siga procedent.  
- Efectuar el cobrament de l'import de la mercaderia venuda per la Comunitat Autònoma per reintegrar-lo a l'organisme de coordinació.  
- Autoritzar la retirada de la mercaderia quan en tinga constància del pagament en els casos de venda sense licitació i quan li ho comunique l'organisme de coordinació en la resta dels casos.  
- Tornar les fiances que es pogueren haver acompanyat a les ofertes rebudes, quan estiguen depositades en la Comunitat Autònoma.  
b) Intervenció de fruites i hortalisses transformades  
El desplegament de la normativa comunitària s'efectuarà mitjançant les normes que establisca l'organisme de coordinació, oïda la Comunitat Autònoma.  
Correspon a la Comunitat Autònoma Valenciana:  
- Establir la normativa de gestió i donar coneixement d'aquesta a l'organisme de coordinació.  
- Rebre les sol·licituds d'ajuda.  
- Controlar que es complisquen totes les condicions exigides per a la concessió d'aquestes o sol·licitar els controls i informes necessaris d'altres comunitats autònomes o de l'organisme de coordinació, si escau.  
- Efectuar el pagament de l'ajuda a càrrec dels fons que s'hagen remés amb aquesta finalitat.  
- Comunicar al beneficiari de l'ajuda les quantitats abonades.  
- Requerir als interessats la devolució dels pagaments realitzats indegudament.  
- Comptabilitzar adequadament els pagaments i reintegraments efectuats.  
- Facilitar a l'organisme de coordinació la informació necessària per al seguiment adequat de l'ajuda en tots els seus aspectes.  
c) Intervencions en fruites i hortalisses fresques  
El desplegament de la normativa comunitària es farà a través de normes que establirà l'organisme de coordinació, oïda la Comunitat Autònoma.  
Correspon a la Comunitat Autònoma Valenciana:  
- Establir la normativa de gestió i donar-ne coneixement a l'organisme de coordinació.  
- La recepció d'ofertes de retirada i fiances, si escau.  
- L'acceptació o denegació d'ofertes.  
- La comunicació a l'organisme de coordinació de les ofertes rebudes, amb indicació de les acceptades i les denegades.  
- La indicació de la destinació de la retirada.  
- La realització dels controls de totes les operacions de retirada que es realitzen en el seu àmbit geogràfic, a fi de garantir que les operacions es desenvolupen d'acord amb la normativa establerta.  
- Sol·licitar els controls i informes necessaris d'altres comunitats autònomes o de l'organisme de coordinació per a operacions autoritzades per ella i que es desenvolupen fora del seu àmbit geogràfic.  
- Efectuar el pagament de les ajudes a càrrec dels fons que s'hagen remés amb aquesta finalitat.  
- Requerir als interessats la devolució dels pagaments realitzats indegudament.  
- Comptabilitzar adequadament els pagaments i reintegraments efectuats.  
- Tornar les fiances presentades.  
- Facilitar a l'organisme de coordinació la informació necessària per al coneixement adequat de la intervenció en tots els seus aspectes.  
d) Intervencions en forma d'emmagatzematge privat de tots els productes sotmesos a aquest règim  
L'aplicació de la normativa comunitària es realitzarà mitjançant les normes que, a fi de desplegar-la, establisca l'organisme de coordinació, oïda la Comunitat Autònoma.  
Correspon a la Comunitat Autònoma Valenciana:  
- Establir la normativa de gestió i donar coneixement d'aquesta a l'organisme de coordinació.  
- La recepció de les ofertes d'emmagatzematge privat i fiances, si escau. Quan hi haja contingent en l'àmbit nacional o se supere l'àmbit geogràfic de la mateixa Comunitat Autònoma, es notificaran immediatament a l'organisme de coordinació les ofertes presentades.  
- La comprovació del fet que les ofertes rebudes compleixen els requisits establerts i l'acceptació d'aquestes.  
- La realització dels controls necessaris durant el temps de duració de la intervenció.  
- Efectuar el pagament a càrrec dels fons que s'hagen remés amb aquesta finalitat.  
- Requerir als interessats els pagaments realitzats indegudament.  
- Comptabilitzar adequadament els pagaments i reintegraments efectuats.  
- Tornar les fiances presentades.  
- Comunicar a l'organisme de coordinació totes les incidències que sorgisquen, com també tota la informació necessària per al coneixement i seguiment adequats de la intervenció.  
e) Gestió de manteniment del Registre Especial de Drets al Suplement del Blat Dur  
Correspon a la Comunitat Autònoma la recepció de notificacions de transferències de drets i de modificacions de dades identificatives, quan el titular tinga la major part de la seua explotació ubicada al territori de la Comunitat Autònoma, com també l'aprovació, si s'escau, de la documentació proporcionada i la transmissió al FEGA de les dades oportunes per a l'actualització del Registre Especial.  
f) Operacions de distribució gratuïta  
La Comunitat Autònoma formularà la proposta de centres benèfics receptors d'aliments procedents de retirades i realitzarà els controls necessaris, tant en les expedicions de productes que procedisquen del territori de la Comunitat Autònoma com de la recepció en els seus centres benèfics.  
g) Control de la taxa làctia  
La Comunitat Autònoma realitzarà els controls sobre les explotacions ramaderes, compradors de llet i indústries ubicades al territori de la Comunitat Autònoma.  
h) Control per teledetecció  
L'organisme de coordinació facilitarà, si s'escau, a la Comunitat Autònoma les dades obtingudes, per fotografia aèria o altres mitjans similars, de les explotacions o parcel·les ubicades en el seu territori, a fi que aquesta realitze els controls de camp posteriors.  
i) La comanda de gestió comprén, també, la realització per part de la Comunitat Autònoma Valenciana de les actuacions necessàries que es deriven d'operacions realitzades en l'àmbit territorial d'altres comunitats autònomes, de les quals les primeres matèries, els perceptors, l'emmagatzematge o la destinació dels productes corresponga a la Comunitat Autònoma Valenciana o procedisca del territori d'aquesta.  
j) Les minves o faltes de mercaderies produïdes en la gestió de les operacions d'intervenció seran a càrrec de la Comunitat Autònoma quan superen els límits establerts per la Comunitat Europea per a cada producte.  
k) Correspon a la Comunitat Autònoma la contractació de magatzems o frigorífics necessaris per a l'emmagatzematge de productes, llevat que la contractació es faça de manera centralitzada. En qualsevol cas, el pagament d'arrendament i d'altres despeses, el realitzarà la Comunitat Autònoma, amb la provisió prèvia de fons per part de l'organisme de coordinació.  
Quarta  
La Comunitat Autònoma Valenciana participarà en els grups de treball que funcionen al si de l'organisme de coordinació quan s'ocupen de línies d'intervenció i ajudes del FEOGA-Garantia que l'organisme pagador gestione per comanda.  
Cinquena  
En les actuacions a què es refereix aquesta comanda de gestió, les relacions de l'organisme pagador de la Comunitat Autònoma Valenciana amb organismes pagadors o altres òrgans d'altres comunitats autònomes es podran efectuar de manera directa, de conformitat amb el que es preveu en les normes d'aplicació.  
Les relacions de gestió, informació i control amb organismes pagadors d'altres estats membres es realitzarà a través del Ministeri d'Agricultura, Pesca i Alimentació.  
Sisena  
El Ministeri d'Agricultura, Pesca i Alimentació podrà advertir a la Comunitat Autònoma perquè es prenguen mesures correctores en els supòsits en què la realització de les actuacions encomanades no s'ajuste a les formes i condicions establertes.  
L'organisme de coordinació podrà verificar en les dependències de l'organisme pagador de la Comunitat Autònoma l'aplicació correcta de la normativa. Quan l'organisme de coordinació considere necessari realitzar comprovacions sobre els operadors o perceptors d'ajudes per verificar l'aplicació correcta de la normativa, aquestes comprovacions les realitzaran funcionaris de la Comunitat Autònoma, acompanyats de funcionaris designats per l'organisme de coordinació.  
Així mateix, els funcionaris dels dos organismes podran acompanyar els de les institucions de la Comunitat Europea en les missions de control que es realitzen a territori de la Comunitat Autònoma Valenciana.  
Setena  
Per a la realització de les activitats de gestió encomanades, es posaran a la disposició de la Comunitat Autònoma, mitjançant l'acord de traspàs corresponent, els mitjans personals, materials i econòmics vinculats a aquests serveis.  
Vuitena  
En supòsits concrets d'inactivitat o d'actuacions que s'ajusten a les instruccions impartides, el Ministeri d'Agricultura, Pesca i Alimentació realitzarà els requeriments i les advertències necessaris perquè la Comunitat Autònoma corregisca la seua actuació. En el supòsit que no s'atenguen aquestes peticions en el termini assenyalat, el Ministeri d'Agricultura, Pesca i Alimentació podrà realitzar directament les actuacions que considere convenients.  
Novena  
La Comunitat Autònoma serà responsable financerament de les correccions que puga aplicar la Comunitat Europea derivades de les actuacions anteriors, com també de les que aquestes actuacions ocasionen a l'estat o a altres comunitats autònomes, com a conseqüència de l'incompliment del que es preveu en aquesta comanda de gestió i del que s'estableix en la normativa aplicable.  
Deu  
El Ministeri d'Agricultura, Pesca i Alimentació i la Comunitat Autònoma Valenciana podran acordar la modificació de les clàusules d'aquesta comanda de gestió, com també acordar la realització d'activitats complementàries, a fi d'integrar aquestes actuacions amb les que es porten a terme en altres comunitats autònomes.  
En qualsevol cas, les clàusules d'aquesta comanda de gestió seran objecte d'adequació a les modificacions que hi haguera en la normativa comunitària europea i en la nacional que la complete.  
Seran causa de denúncia d'aquesta comanda de gestió les següents:  
- Per al Ministeri d'Agricultura, Pesca i Alimentació, l'incompliment demostrat i reiterat per part de la Comunitat Autònoma Valenciana de les obligacions derivades de les funcions que se li encomanen. En el procediment obert amb aquesta finalitat es donarà audiència a la Comunitat Autònoma.  
- Per a la Comunitat Autònoma, la manifestació al Ministeri d'Agricultura, Pesca i Alimentació de la seua voluntat que es deixe sense efecte aquesta comanda.  
Onze  
Aquesta comanda de gestió entrarà en vigor a partir de la data d'efectivitat de l'acord de traspàs a què fa referència la clàusula setena.  
Tindrà vigència indefinida i podrà ser denunciada per qualsevol de les parts, per escrit, amb una antelació mínima de sis mesos.  
Dotze  
Les qüestions litigioses que puguen sorgir en la interpretació i el compliment d'aquest conveni seran de coneixement i competència de l'ordre jurisdiccional contenciós administratiu i, si s'escau, de la competència del Tribunal Constitucional.  
I com a prova de conformitat i perquè conste tot allò que s'ha convingut, es firma aquest conveni per duplicat, al lloc i en la data indicats en l'encapçalament.  
Pel Govern de la nació,  
La ministra d'Agricultura, Pesca i Alimentació  
LOYOLA DE PALACIO DEL VALLE-LERSUNDI  
Per la Comunitat Autònoma Valenciana,  
La consellera d'Agricultura i Medi Ambient  
MARIA ÀNGELS RAMÓN-LLIN I MARTÍNEZ